b'\n_START_ARTICLE_\nPape\xc5\xbe Celestin IV.\n_START_SECTION_\n\xc5\xbdivljenjepis\n_START_PARAGRAPH_\nGoffredo da Castiglione (oziroma Godfrid Kastiljonski) izhaja iz plemenite milanske dru\xc5\xbeine Castiglione, ki je dobila svoje ime po svojem glavnem premo\xc5\xbeenju, gradu  Castiglione Olona v okraju Seprio. Njegovo pripadnost tej starodavni rodbini v milanskem predmestju, ki je bila zlasti dejavna na politi\xc4\x8dnem podro\xc4\x8dju v XII. in XIII. stoletju dokazuje izre\xc4\x8dno listina milanskega nad\xc5\xa1kofa Henrika Settala z nadevkom 18. julija 1223, , ki so jo sestavili ravno v navzo\xc4\x8dnosti \xe2\x80\x9cgospoda Gonfreda de Castelliono, ki je bil tedaj kancler;" vsebuje pa poro\xc4\x8dila o njegovem ne\xc4\x8daku in o nekaterih starih kronikah. _NEWLINE_O\xc4\x8de Godfrida Castiglionija je bil Giovanni Castiglioni, mati pa Cassandra Crivelli, sestra Urbana III.. Glede datuma rojstva nimamo podatkov; menijo pa, da je bil ob izvolitvi za pape\xc5\xbea ne le bolehen, ampak tudi \xc5\xbee star. Postal je kanonik in nadduhovnik pri milanski stolnici, in pozneje upravitelj te \xc5\xa1kofije. Bil je cistercijanski menih v opatiji Altacomba na Savojskem. _NEWLINE_Godfrid je postal kardinal-duhovnik pri sv. Marku 18. septembra 1227 med prvim kardinalskim konzistorijem Gregorja IX.. Prvo listino je podpisal kot kardinal v mestu Anagni 23. septembra 1227._NEWLINE__NEWLINE_Nekaj mesecev po imenovanju je pape\xc5\xbe Gregor IX. poslal Godfrida kot odposlanca v Toskano in Lombardijo. Iz Rima je odpotoval po 3. februarju 1228, ko lahko beremo njegov zadnji podpis. Dokaz o njegovi novi slu\xc5\xbebi je podpis z dne 10. aprila 1228. Takrat ga je Gregor IX. pooblastil, naj sprejme od Toma\xc5\xbea I. Savojskega  prisego zvestobe za trdnjavo Avigliana, ki jo je dobil v fevd kot priznanje za pribli\xc5\xbeevanje pape\xc5\xa1ki politiki, ki ni bila naklonjena Frideriku (politica antifedericiana) .\n_START_SECTION_\nMu\xc4\x8dne pape\xc5\xa1ke volitve\n_START_PARAGRAPH_\nV \xc4\x8dasu smrti Gregorja IX. je bivalo v Rimu le deset kardinalov; drugi so bili razpr\xc5\xa1eni po svetu, najve\xc4\x8d pa jih je imel ujete Friderik II.. Zato ni \xc4\x8dudno, da je sledila dvomese\xc4\x8dna sedisvakanca, kar se ni zgodilo \xc5\xbee poldrugo stoletje. Cesar je po dolgem obotavljanju le dovolil kardinalom-volivcem odhod v Rim, vendar pod obljubo, da se bodo po kon\xc4\x8danih volitvah vrnili v ujetni\xc5\xa1tvo. Kardinali so po dolgem posvetovanju izvolili nekdanjega cistercitskega meniha sabinskega kardinala-\xc5\xa1kofa iz milanske dru\xc5\xbeine Castiglione. _NEWLINE_Iz leta 1241 poznamo torej prve konklave. Kardinale je dal s pomo\xc4\x8djo voja\xc5\xa1ke sile zapreti v pala\xc4\x8do Septizonij na rimskem Palatinu neusmiljeni rimski senator in \xc5\xbeupan Matteo Rosso Orsini pod gro\xc5\xbenjo, da jih ne bo spustil ven, dokler ne izvolijo pape\xc5\xbea._NEWLINE__NEWLINE_V konklavu je bilo takrat torej le deset kardinalov, pa \xc5\xa1e oni so bili med seboj razdeljeni: polovica je podpirala proticesarsko politiko Gregorja IX., polovica pa si je \xc5\xbeelela dose\xc4\x8di nekak\xc5\xa1en sporazum s cesarjem. _NEWLINE_Gro\xc5\xbenje, vsevrstno pomanjkanje glede hrane in snage ter vro\xc4\x8dina in mraz so med drugim povzro\xc4\x8dili smrt angle\xc5\xa1kega kardinala Roberta Somercotesa , vsi drugi pa so zboleli. Vojaki so celo plezali na streho zapu\xc5\xa1\xc4\x8dene in hudo zanemarjene stavbe in lomili opeko, da je de\xc5\xbe padal naravnost na kardinale. Kon\xc4\x8dno jim je \xc5\xbeupan zagrozil, da bo v Septizonij prinesel izkopano truplo pokojnega pape\xc5\xbea pape\xc5\xbea Gregorja IX.. Kljub temu so se volitve vlekle. \xc5\xa0ele 24. oktobra 1241 so izvolili Gotfrida Castiglioneja (tudi: Gaufrid Castiglioni), sabinskega kardinala-\xc5\xa1kofa, ki je komaj \xc5\xa1e bil \xc5\xbeiv. Pape\xc5\xa1ko kronanje je bilo 28. oktobra; slovesno je obhajal \xc5\xa1e praznik Vseh svetih, nato pa je kmalu na smrt zbolel._NEWLINE_  _NEWLINE__NEWLINE_Kakor hitro so se kardinali re\xc5\xa1ili senatorjevih vezi, so se zatekli v Anagni, od koder so napisali pismo z opisom vsega dogajanja.\n_START_SECTION_\nSmrt\n_START_PARAGRAPH_\n\xc5\xbde pred izvolitvijo je bil star in bolehen. Nevzdr\xc5\xbene razmere med konklavami so njegovo zdravje \xc5\xa1e bolj razrahljale in je kmalu nato hudo zbolel. Zboleli so tudi drugi kardinali; Celestin IV. pa je po komaj 17 dneh vladanja umrl 10. novembra 1241 v Rimu. _NEWLINE__NEWLINE_Pokopan je v Baziliki svetega Petra.'